Temeljem članka 17. stavka 1. Zakona o sustavu civilne zaštite („Narodne Novine“ broj 82/15, 118/18, 31/20), članka 54. Pravilnika o nositeljima, sadržaju i postupcima izrade planskih dokumenta u civilnoj zaštiti te načinu informiranja javnosti u postupku njihovog donošenja („Narodne Novine“ broj 49/17) i članka 27. Statuta Općine Kloštar Ivanić („Glasnik Zagrebačke županije“ broj 04/18, 9/20), Općinsko vijeće Općine Kloštar Ivanić na 26. sjednici održanoj dana 10.12.2020. godine, donijelo je

**SMJERNICE**

**za organizaciju i razvoj sustava civilne zaštite Općine Kloštar Ivanić**

**za razdoblje od 2021. do 2024. godine**

# 1. UVOD

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Općina Kloštar Ivanić (u daljnjem tekstu: Općina) dužna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite. Člankom 17. stavak 1. Zakona o sustavu civilne zaštite („Narodne Novine“ broj 82/15, 118/18, 31/20) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Smjernice za organizaciju i razvoj sustava civilne zaštite Općine izrađuju se na temelju Godišnje analize stanja sustava civilne zaštite.

# 2. CILJ DONOŠENJA SMJERNICA

Smjernice za organizaciju i razvoj sustava civilne zaštite donose se u cilju definiranja pojedinačnih ciljeva, sveukupnog cilja, konkretnih koraka u području civilne zaštite, potrebnih mjera poradi kojih se ti koraci utvrđuju prioritetnim u sustavu civilne zaštite za rok od 4 godine te planiranje osiguranja financijskih sredstava potrebnih za ostvarivanje prioritetnih razvojnih ciljeva sustava civilne zaštite u razdoblju od 4 godine i to na svim subpodručjima civilne zaštite.

Smjernicama se na temelju Procjene rizika od velikih nesreća za Općinu Kloštar Ivanić (KLASA: 810-01/18-01/01, URBROJ: 238/14-01-18-13, od 18.04.2018.god.)., utvrđuju prioritetne preventivne mjere, dinamika i način njihovog provođenja kao i javne politike upravljanja rizicima, tj. smanjivanja ranjivosti kategorija društvenih vrijednosti (život i zdravlje ljudi, gospodarstvo te društvena stabilnost i politika) koje su na području Općine izložene utjecajima prijetnji s nositeljima njihovog provođenja.

Na temelju utvrđenih slabosti postojećih kapaciteta sustava civilne zaštite Smjernicama se utvrđuje način uspostavljanja kapaciteta za primanje kao i za postupanje po informacijama ranog upozoravanja i razvijanju rješenja na jačanju svijesti za postupanje u velikim nesrećama.

Smjernicama se usmjerava razvoj kapaciteta operativnih snaga sustava civilne zaštite, odnosno temeljnih operativnih kapaciteta (operativne snage vatrogastva, operativne snage Hrvatskog crvenog Križa i operativnih snaga HGSS-a) od značaja za reagiranje u velikim nesrećama te poboljšavanju planiranja i koordiniranja uporabe kapaciteta u velikoj nesreći.

Općina organizira poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Temeljem Zakona o sustavu civilne zaštite („Narodne Novine“ broj 82/15, 118/18, 31/20) Općina je dužna jačati i nadopunjavati spremnost postojećih snaga sustava civilne zaštite na svojem području sukladno Procjeni rizika od velikih nesreća i Planu djelovanja civilne zaštite (koji je u postupku izrade).

Ciljevi u razvoju civilne zaštite utvrđuju se na temelju izrađene Procjene rizika od velikih nesreća, s naglaskom na:

* preventivne mjere koje se povezuju s javnim politikama i nositeljima kako bi se omogućilo odgovorno upravljanje rizicima od strane svih sektorskih sudionika s lokalne razine sustava civilne zaštite,
* razvoj organizacije sustava civilne zaštite i operativnih kapaciteta za reagiranje u velikim nesrećama.

Sveukupni cilj ovih Smjernica je uspostava organiziranog i učinkovitog sustava civilne zaštite i povezivanje svih sudionika: operativnih snaga sustava civilne zaštite, žurnih službi i građana u jedinstvenu cjelinu radi smanjenja rizika od velikih nesreća i katastrofa, pružanju brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Pojedinačni ciljevi (subpodručja) definirani su kroz normativno uređenje, planske dokumente, operativne snage sustava civilne zaštite, osposobljavanje i vođenje evidencije pripadnika operativnih snaga sustava civilne zaštite Općine (*Baza podataka*).

# 3. PLANSKI DOKUMENTI

Na temelju odredbe članka 17. stavka 1. Zakona o sustavu civilne zaštite („Narodne Novine“ broj 82/15, 118/18), članka 19. stavka 1. alineja 11. i članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12 i 19/13 – pročišćeni tekst i 137/15, 123/17) i članka 27. Statuta Općine Kloštar Ivanić („Glasnik Zagrebačke županije“ broj 4/18) Općinsko vijeće Općine Kloštar Ivanić na 8. sjednici održanoj dana 18.04.2018. godine donijelo je Odluku o donošenju Procjene rizika od velikih nesreća za Općinu Kloštar Ivanić (KLASA: 810-01/18-01/01, URBROJ: 238/14-01-18-13, od 18.04.2018.god.).

Procjena rizika od velikih nesreća za Općinu Kloštar Ivanić ažurirana je Odlukom o izmjenama i dopunama Procjene rizika od velikih nesreća za Općinu Kloštar Ivanić (KLASA: 810-01/18-01/01, URBROJ: 238/14-01-19-19, od 12. prosinca 2019.god.

Procjena rizika od velikih nesreća temelj je izrade Plana djelovanja civilne zaštite Općine. Temeljem članka 64. Pravilnika o nositeljima, sadržaju i postupcima izrade planskih dokumenta u civilnoj zaštiti te načinu informiranja javnosti u postupku njihovog donošenja članak („Narodne Novine“ broj 49/17), nositelji izrade planskih dokumenata u civilnoj zaštiti, dužni su kontinuirano ili najmanje jedanput godišnje, sukladno promjenama u normativnom području, procjenama rizika ili metodološkim promjenama, provoditi njihovo usklađivanje.

Na temelju odredbe članka 17. stavka 3. Zakona o sustavu civilne zaštite („Narodne Novine“ broj 82/15, 118/18, 31/20), načelnik Općine Kloštar Ivanić donio je Plan djelovanja civilne zaštite Općine Kloštar Ivanić (KLASA: 810-01/20-01/03, URBROJ: 238/14-02-20-4, od 21.09.2020.god.).

Postupak usklađivanja planskih dokumenata provodi se na dva načina:

* redovno tekuće ažuriranje priloga i podataka iz sadržaja dokumenata koje, što se tiče procedure, ne implicira identičan postupak prilikom njihovog usvajanja, ali se o provedenom postupku vodi službena zabilješka,
* suštinske promjene u njihovom sadržaju, na temelju promjena u normativnom području, stanja u prostoru i povećanja urbane ranjivosti, koje zahtijevaju intervencije u drugim planskim dokumentima iste ili niže hijerarhijske razine i koje obuhvaćaju potrebu postupanja u postupku identičnom kao u postupku prilikom njihovog usvajanja.

Sukladno članku 8. stavcima 2. i 3. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne Novine“ broj 65/16), propisano je da se procjena rizika od velikih nesreća izrađuje najmanje jednom u tri godine te se njezino usklađivanje i usvajanje mora provesti do kraja mjeseca ožujka u svakom trogodišnjem ciklusu. Procjena rizika od velikih nesreća može se izrađivati i češće, ukoliko u trogodišnjem periodu nastupi značajna promjena ulaznih parametara u korištenim scenarijima i postupcima analiziranja rizika ili ako se prepozna nova prijetnja.

U Tablici 1. dati je pregled planiranih i izvršenih aktivnosti sustava civilne zaštite na području Općine.

Tablica 1: Pregled planskih dokumenata i aktivnosti s područja civilne zaštite

|  |  |  |  |  |  |
| --- | --- | --- | --- | --- | --- |
| **R.Br.** | **Planski dokumenti i aktivnosti** | | **Nositelji** | **Rok izvršenja** | **Napomena** |
| 1. | Godišnja Analiza stanja sustava civilne zaštite | | Predlaže izvršno tijelo – donosi predstavničko tijelo | Jednom godišnje – vezano uz donošenje Proračuna | / |
| 2. | Godišnji Plan razvoja sustava civilne zaštite s financijskim učincima za trogodišnje razdoblje | | Predlaže izvršno tijelo – donosi predstavničko tijelo | Jednom godišnje – vezano uz donošenje Proračuna | / |
| 3. | Smjernice za organizaciju i razvoj sustava civilne zaštite | | Predlaže izvršno tijelo – donosi predstavničko tijelo | Jednom u 4 godine – vezano uz donošenje Proračuna | / |
| 4. | Procjena rizika od velikih nesreća | | Predlaže izvršno tijelo – donosi predstavničko tijelo | Jednom u 3 godine | Ažuriranja kontinuirano / prema potrebi |
| 5. | Plan djelovanja civilne zaštite | | Izvršno tijelo | U roku od 6 mjeseci od donošenja Procjene rizika od velikih nesreća | Ažuriranja jednom godišnje i prema potrebi |
| 6. | Odluka o određivanju pravnih osoba od interesa za sustav civilne zaštite | | Predlaže izvršno tijelo – donosi predstavničko tijelo | Po donošenju procjene rizika od velikih nesreća | / |
| 7. | Stožer civilne zaštite | Imenovanje članova Stožera civilne zaštite | Izvršno tijelo | Najkasnije u roku od 30 dana po završetku lokalnih izbora | / |
| Osposobljavanje članova Stožera civilne zaštite | Izvršno tijelo | U roku od godine dana od imenovanja članova Stožera civilne zaštite | / |
| Poslovnik o radu Stožera civilne zaštite | Izvršno tijelo | Po donošenju temeljnih akata | / |
| Shema mobilizacije Stožera civilne zaštite | Izvršno tijelo | Po donošenju Procjene rizika od velikih nesreća | / |
| 8. | Povjerenici civilne zaštite i njihovi zamjenici | Imenovanje povjerenika civilne zaštite i njihovih zamjenika | Izvršno tijelo | Po donošenju Procjene rizika od velikih nesreća | Sukladno kriteriju 1 povjerenik i jedan zamjenik za max. 300 stanovnika |
| Osposobljavanje povjerenika civilne zaštite | Izvršno tijelo | Kontinuirano | Provodi Ministarstvo ili Ovlaštena ustanova |
| 9. | Koordinatori na lokaciji | | Načelnik Stožera civilne zaštite | Po donošenju Procjene rizika od velikih nesreća | / |
| 10. | Osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite | | Izvršno tijelo | Kontinuirano | / |
| 11. | Osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite u zaštiti i spašavanju | | Izvršno tijelo | Kontinuirano | / |
| 12. | Kod donošenja godišnjeg plana nabave u plan uključuje materijalna sredstva i opremu snaga civilne zaštite | | Izvršno tijelo | Jednom godišnje –u sklopu donošenja Proračuna | / |
| 13. | Plan vježbi civilne zaštite | | Izvršno tijelo | Jednom godišnje | / |
| 14. | Osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti | | Predlaže izvršno tijelo – donosi predstavničko tijelo | Kontinuirano | / |
| 15. | Osigurava uvjete za raspoređivanje pripadnika na dužnost povjerenika civilne zaštite te vođenje evidencije raspoređenih pripadnika | | Izvršno tijelo | Kontinuirano | / |
| 16. | Uspostavlja vođenje evidencije stradalih osoba u velikim nesrećama i katastrofama | | Izvršno tijelo | Po nastanku velike nesreće i/ili katastrofe | / |

# 4. OPERATIVNE SNAGE SUSTAVA CIVILNE ZAŠTITE OPĆINE KLOŠTAR IVANIĆ

Mjere i aktivnosti u sustavu civilne zaštite na području Općine provode sljedeće operativne snage:

* Stožer civilne zaštite Općine,
* Operativne snage vatrogastva Općine,
* Gradsko društvo Crvenog križa Ivanić - Grad,
* HGSS - Stanica Zagreb,
* Udruge građana,
* Povjerenici civilne zaštite i zamjenici povjerenika civilne zaštite,
* Koordinatori na lokaciji,
* Pravne osobe od interesa za sustav civilne zaštite Općine.

Operativne snage sustava civilne zaštite Općine potrebno je planirati i koristiti isključivo u slučajevima velikih nesreća – događaja s neprihvatljivim posljedicama za zajednicu (npr. potres, poplava, nesreće za slučaj proloma brana na akumulacijama, nesreće u područjima postrojenja s opasnim tvarima i sl.) kada njihovo operativno djelovanje koordinira Stožer civilne zaštite Općine.

Za reagiranje u slučaju drugih izvanrednih događaja, izvan kategorije velikih nesreća čije su posljedice prihvatljive za zajednicu, potrebno je planirati kapacitete redovnih žurnih službi i to na zadaćama zbog kojih su utemeljene.

Kada izvanredni događaji čije su posljedice prihvatljive za zajednicu (npr. olujna nevremena, snijeg, led, suša i drugi iz kategorije ekstremnih vremenskih nepogoda ili određeni zdravstveni rizici kao što su toplinski val i sl.) i zahtijevaju istovremeno djelovanje više žurnih službi, svaka služba djeluje samostalno dok njihovo reagiranje komunikacijski koordinira Županijski centar 112. Voditelji žurnih službi, po potrebi, neposredno ili posredovanjem Županijskog centra 112 dogovaraju način operativne suradnje na mjestu djelovanja/reagiranja.

* **Vođenje evidencije pripadnika operativnih snaga sustava civilne zaštite**

Sukladno Pravilniku o vođenju evidencija pripadnika operativnih snaga sustava civilne zaštite („Narodne Novine“ broj 75/16) ustrojena je evidencija vlastitih pripadnika operativnih snaga sustava civilne zaštite Općine za:

* članove Stožera civilne zaštite,
* povjerenike civilne zaštite i njihove zamjenike,
* koordinatore na lokaciji,
* pravne osobe od interesa za sustav civilne zaštite Općine.

Podaci o pripadnicima operativnih snaga kontinuirano se ažuriraju u planskim dokumentima.

* **Stožer civilne zaštite Općine**

Stožer civilne zaštite Općine Kloštar Ivanić osnovan je Odlukom načelnika Općine Kloštar Ivanić (KLASA: 810-03/17-01/02, URBROJ: 238/14-02-17-22, Kloštar Ivanić, 05.12.2017.god.). Stožer civilne zaštite Općine Kloštar Ivanić sastoji se od načelnika Stožera, zamjenika načelnika Stožera te 13 članova Stožera. Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite. Radom Stožera civilne zaštite Općine Kloštar Ivanić rukovodi načelnik Stožera, a kada se proglasi velika nesreća, rukovođenje preuzima općinska načelnica Općine Kloštar Ivanić. Stožer civilne zaštite Općine Kloštar Ivanić upoznat je sa Zakonom o sustavu civilne zaštite te drugim zakonskim aktima, načinom djelovanja sustava civilne zaštite, načelima sustava civilne zaštite te sl. Većina članova Stožera civilne zaštite Općine Kloštar Ivanić osposobljena je za provođenja mjera i aktivnosti u sustavu civilne zaštite. Temeljem članka 6. st.2 Pravilnika o mobilizaciji, uvjetima i načinu rada operativnih snaga sustava civilne zaštite („Narodne Novine“ broj 69/16), u slučaju velike nesreće, Stožer civilne zaštite Općine Kloštar Ivanić može predložiti organiziranje volontera i način njihovog uključivanja u provođenje određenih mjera i aktivnosti u velikim nesrećama i katastrofama, u suradnji sa središnjim tijelom državne uprave nadležnim za organiziranje volontera. Način rada Stožera uređen je Poslovnikom koji donosi općinski načelnik (KLASA: 810-03/17-01/02, URBROJ: 238/14-02-17-23, Kloštar Ivanić, 19.12.2017.god.). Dio članova Stožera civilne zaštite Općine završilo je osposobljavanje, sukladno Zakonu o sustavu civilne zaštite, koje je provodila tadašnja Državna uprava prema programu osposobljavanja članova stožera civilne zaštite kojeg je donosio čelnik Državne uprave.

Odluka o imenovanju i osnivanju Stožera civilne zaštite Općine Kloštar Ivanić izmijenjena je Odlukom o II. izmjeni Odluke o osnivanju i imenovanju stožera civilne zaštite (KLASA: 810-03/17-01/02, URBROJ: 238/14-02-20-29, od 30.11.2020.god.).

Kontakt podaci Stožera civilne zaštite kao i drugih operativnih snaga sustava civilne zaštite (adrese, fiksni i mobilni telefonski brojevi), kontinuirano se ažuriraju u planskim dokumentima Općine.

U razdoblju od 2021. do 2024. godine Stožer civilne zaštite Općine usmjerava svoje aktivnosti na:

* kontinuirani rad svih članova Stožera civilne zaštite,
* osposobljavanje koje provodi MUP - Ravnateljstvo civilne zaštite - Područni ured civilne zaštite Zagreb, prema Programu osposobljavanja članova Stožera civilne zaštite koji donosi ministar, u roku od godinu dana od imenovanja u Stožer civilne zaštite,
* održavanje sjednica Stožera civilne zaštite, najmanje dva puta godišnje, posebice uoči protupožarne sezone kako bi se razmotrio Plan primjene Programa aktivnosti u provedbi posebnih mjera zaštite od požara od interesa za Republiku Hrvatsku za područje Općine, za tekuću godinu,
* upoznavanje sa izmjenama u normativnom uređenju i promjenama u planskim dokumentima u sustavu civilne zaštite.
* **Operativne snage vatrogastva Općine**

Na području Općine Kloštar Ivanić djeluje Vatrogasna postrojba Grada Ivanić - Grada i dobrovoljna vatrogasna društva s područja Općine Kloštar Ivanić uz koordinaciju Vatrogasne zajednice Općine Kloštar Ivanić. Vatrogasna postrojba Grada Ivanić - Grada obavlja, na temelju Ugovora od 28.1.2016. godine, vatrogasnu djelatnost u provedbi mjera zaštite od požara ili eksplozija što se sastoji u gašenju požara i spašavanju ljudi i imovine ugroženih požarom i eksplozijom, obavljanju tehničke intervencije u nezgodama i opasnim situacijama (prometne nesreće, elementarne nepogode, tehnološke nesreće i sl.), 24-satno vatrogasno dežurstvo na broju 193. U Vatrogasnoj zajednici Općine Kloštar Ivanić djeluje osam DVD-a od kojih su samo tri društva (DVD Kloštar Ivanić, DVD Lipovec Lonjski i DVD Krišci) operativna na cijelom području Općine Kloštar Ivanić, a preostalih pet djeluje u okviru svojeg mjesta.

Vatrogasna zajednica Općine kao udruga vatrogasaca Općine koordinira rad svojih članova (društava), provodi obuku kadrova, nabavlja opremu, organizira društvena natjecanja te vrši ostale akcije po planu zaštite od požara.

Broj operativnih vatrogasaca zadovoljava. U narednom periodu trebalo bi pristupiti permanentnom obučavaju postojećeg broja vatrogasaca, kao i nabavi nove opreme. Nastavnim tabelarnim prikazom predočeni su osnovni podaci o opremljenosti DVD-a.

Zadaće i ciljevi operativnih snaga vatrogastva Općine utvrđeni su Zakonom o vatrogastvu („Narodne Novine“ broj 106/99, 117/01, 36/02, 96/03, 139/04, 174/04, 38/09 i 80/10), Zakonom o zaštiti od požara („Narodne Novine“ broj 92/10), Statutom i Godišnjim programom rada.

U razdoblju od 2021. do 2024. godine u području vatrogastva Općine potrebno je:

* kontinuirano usklađivati Plan zaštite od požara Općine,
* kontinuirano usklađivati Plan uzbunjivanja dobrovoljnih vatrogasnih društava,
* provođenje preventivnih mjera: dežurstva i ophodnje svih društava posebice u vrijeme paljenja trave, korova i „Uskrsnih krjesova“,
* opremati DVD-e u skladu s Pravilnikom o minimumu tehničke opreme i sredstava vatrogasnih postrojbi („Narodne Novine“ broj 43/95, 91/02)
* provoditi osposobljavanje i usavršavanje vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada,
* provjera ispravnosti postojeće opreme i vozila te nabava nove potrebne opreme,
* Organizacija natjecanja,
* Sudjelovanje na raznim natjecanjima za sve uzraste,
* Sudjelovanje u vježbama prema Planu vježbi CZ.
* **Gradsko društvo Crvenog križa Ivanić - Grad**

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa i Zakona o sustavu civilne zaštite („Narodne Novine“ broj 82/15, 118/18, 20/31).

Kao jedna od zadaća civilne zaštite i Društva je osposobljavanje članova i građana za njihovu samozaštitu u velikim nesrećama i katastrofama te drugim izvanrednim situacijama, kao i ustrojavanje, obučavanje i opremanje ekipa prve pomoći za izvršenje zadaća u mjerama i aktivnostima civilne zaštite.

U razdoblju od 2021. do 2024. godine Gradsko društvo Crvenog križa Ivanić - Grad organizira:

* nastavak edukacije Interventnog tima,
* procjena situacije, podizanje naselja, organizacija smaještaja, psihološka pomoć i podrška,
* sudjelovanje u natjecanjima Prve pomoći,
* osiguravanje manifestacija i festivala,
* edukacija i realistični prikaz pružanja Prve pomoći u osnovnim i srednjim školama,
* provođenje akcija dobrovoljnog darivanja krvi.
* **Hrvatska gorska služba spašavanja (HGSS) – Stanica Zagreb**

Za obavljanje zadaća spašavanja Stanica treba raspolagati specijalnom opremom. O ovoj opremi ovisi izvršenje zadaća Stanice, ali i sigurnost i životi unesrećenih i spašavatelja. Oprema se vremenom troši, ali i gubi svoja strogo propisana svojstva (radni vijek opreme je od 3 do 10 godina), pa je svake godine, u okviru raspoloživih sredstava potrebno smisleno i racionalno nabavljati i obnavljati opremu po prioritetima i planu. Kako su raspoloživa sredstva najčešće nedostatna za cjelovito opremanje, potrebo je prepoznati prioritete i u nabavci, ali i u usmjeravanju raspoložive postojeće opreme. Zato je potrebno razraditi dinamiku opremanja, plan rashoda i načine nabavke opreme. Stanica nikad nije do kraja opremljena, a u obimnom radu Stanice je nužno dolazilo do trošenja i oštećenja ionako minimalne opreme.

U razdoblju od 2021. do 2024. godine HGSS – Stanica Zagreb organizira:

* pravilnu obuku i školovanje novih članova,
* specijslističko školovanje, školovanje instruktorskog i rukovodećeg kadra,
* osposobljavanje i licenciranje članova za specijalne zadatke,
* osnovni tečajevi,
* vježbe,
* preventivne aktivnosti – prepoznavanje i predviđanje opasnih situacija, izrada planova, uvježbavanje i pripremanje Službe za učinkoviti odgovor na iste,
* priprema i kontorla prostora na kojima se provode određeni sadržaji, izrada zemljovida,
* neposredno djelovanje dežurstvima i prisustvom na terenu,
* međunarodna suradnja,
* održavanje interventnosti i redovan rad.
* **Udruge građana**

Zakonom o sustavu civilne zaštite (“Narodne Novine br. 82/15, 118/18, 31/20), članak 20. Udruge su određene kao operativne snage sustava civilne zaštite. Udruge koje nemaju javne ovlasti, a od interesa su za sustav civilne zaštite, pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjavaju sposobnosti temeljnih operativnih snaga i specijalističkih i intervencijskih postrojbi civilne zaštite te se uključuju u provođenje mjera i aktivnosti sustava civilne zaštite.

Udruge samostalno provode osposobljavanje svojih članova i sudjeluje u osposobljavanju i vježbama s drugim operativnim snagama sustav civilne zaštite.

Odlukom o određivanju pravnih osoba od interesa za sustav civilne zaštite (KLASA: 810-01/18-01/05, URBROJ: 238/14-01-19-22, od 31.01.2019.god.). udruge Lovačko društvo „Srndać“ Kloštar Ivanić, Izviđači „Kloštarski skauti“ i Streljačka družina „Lipovec“ određene su kao pravne osobe od interesa za sustav civilne zaštite Općine Kloštar Ivanić te će sukladno tome, prema potrebi dobiti i zadaće

Ove udruge mogu se uključiti u sustav civilne zaštite u trenutku ukazane potrebe, a s njima treba uspostaviti suradnju na način, da izrade popis snaga i opreme s kojom raspolažu na koju se može računati u danom trenutku.

Članovi udruga mobiliziraju se na temelju naloga, zahtjeva i uputa Stožera civilne zaštite Općine i koordinatora na lokaciji. Članovi udruga ne mogu se istovremeno raspoređivati u više operativnih snaga na svim razinama ustrojavanja sustava civilne zaštite.

U razdoblju od 2021. do 2024. godine Udruge građana će:

* samostalno provoditi osposobljavanje svojih članova,
* prilikom financiranja udruga, sredstva za financiranje će usmjeriti na kupnju materijalno tehničkih sredstava koje su od značaja za civilnu zaštitu (vozila, osobna i skupna oprema i sl.).
* **Povjerenici civilne zaštite i njihovi zamjenici**

Temeljem odredbe članka 34. stavak 1. Zakona o sustavu civilne zaštite („Narodne Novine“ broj 82/15, 118/18), a sukladno Odluci o donošenju Procjene rizika od velikih nesreća za Općinu Kloštar Ivanić (KLASA: 810-01/18-01/01, URBROJ: 238/14-01-148-13, od 18.04.2018. godine) Općinski načelnik Općine Kloštar Ivanić donijeti će Odluku o imenovanju povjerenika civilne zaštite i njihovih zamjenika.

Povjerenici civilne zaštite i njihovi zamjenici imenuju se za ulicu, naselje ili grupe naselje Općine Kloštar Ivanić, a sukladno kriteriju 1 povjerenik i 1 zamjenik povjerenika za maksimalno 300 stanovnika.

Broj povjerenika civilne zaštite i njihovih zamjenika na području Općine Kloštar Ivanić odredio je Općinski načelnik Općine Kloštar Ivanić Odlukom o određivanju broj povjerenika civilne zaštite i njihovih zamjenika za područje Općine Kloštar Ivanić (KLASA: 810-01/19-01/02, URBROJ: 238/14-02-19-9, od 25. studenog 2019.god.).

Povjerenici civilne zaštite i njihovi zamjenici imenovati će se kako slijedi:

* Za naselje Bešlinec (2 povjerenika i 2 zamjenika povjerenika na ukupno 390 stanovnika)
* Za naselje Čemernica Lonjska (1 povjerenik i 1 zamjenik povjerenika na ukupno 261 stanovnika)
* Za naselje Donja Obreška (1 povjerenik i 1 zamjenik povjerenika na ukupno 130 stanovnika)
* Za naselje Gornja Obreška (1 povjerenik i 1 zamjenik povjerenika na ukupno 119 stanovnika)
* Za naselje Kloštar Ivanić (12 povjerenika i 12 zamjenika povjerenika na ukupno 3.583 stanovnika)
* Za naselje Krišći (1 povjerenik i 1 zamjenik povjerenika na ukupno 211 stanovnika)
* Za naselje Lipovac Lonjski (2 povjerenika i 2 zamjenika povjerenika na ukupno 375 stanovnika)
* Za naselje Predavec (1 povjerenik i 1 zamjenik povjerenika na ukupno 258 stanovnika)
* Za naselje Sobočani (2 povjerenika i 2 zamjenika povjerenika na ukupno 460 stanovnika)
* Za naselje Stara Marča (1 povjerenik i 1 zamjenika povjerenika na ukupno 138 stanovnika)
* Za naselje Šćapovec (1 povjerenik i 1 zamjenik povjerenika na ukupno 166 stanovnika)

Povjerenici civilne zaštite i njihovi zamjenici:

* sudjeluju u pripremanju građana za osobnu i uzajamnu zaštitu te usklađuju provođenje mjera osobne i uzajamne zaštite,
* daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite.
* **Koordinatori na lokaciji**

Na temelju članka 35. Zakona o sustavu civilne zaštite („Narodne Novine“ broj 82/15, 118/18), a sukladno Odluci o donošenju Procjene rizika od velikih nesreća za Općinu Kloštar Ivanić (KLASA: 810-01/18-01/01, URBROJ: 238/14-01-148-13, od 18.04.2018. godine) načelnik Stožera civilne zaštite Općine Kloštar Ivanić donosi Odluku o imenovanju koordinatora na lokaciji Općine Kloštar Ivanić (KLASA: 810-01/19-01/02, URBROJ: 238/14-02-19-8, od 25. studenog 2019.god.).

Koordinator na lokaciji u slučaju velike nesreće i katastrofe je osoba koja koordinira aktivnosti operativnih snaga sustava civilne zaštite na mjestu intervencije.

Koordinatori na lokaciji Općine Kloštar Ivanić imenovani su za sljedeće rizike:

* Potres,
* Poplave; Poplave izazvane izlijevanjem kopnenih vodenih tijela,
* Ekstremne vremenske pojave; Ekstremne temperature,
* Ekstremne vremenske pojave; Mraz (Padaline),
* Ekstremne vremenske pojave: Tuča (Padaline),
* Epidemije i pandemije,
* Suša.

Ovisno o specifičnostima izvanrednog događaja načelnik Stožera civilne zaštite Općine Kloštar Ivanić određuje koordinatora i upućuje na lokaciju sa zadaćom koordiniranja djelovanja

različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

Koordinatora na lokaciji Stožer civilne zaštite Općine Kloštar Ivanić nakon zaprimanja obavijesti o velikoj nesreći ili katastrofi, mobilizira odmah po saznanju i upućuje ga na mjesto incidenta prije dolaska operativnih snaga.

* **Pravne osobe od interesa za sustav civilne zaštite**

Na temelju članka 17. st. 1. alineja 3. Zakona o sustavu civilne zaštite („Narodne Novine“ broj 82/15, 118/18), čl. 47. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne Novine“ broj 47/17) Procjene rizika od velikih nesreća za područje Općine Kloštar Ivanić („Glasnik Zagrebačke županije“ broj 16/18), članka 27. Statuta Općine Kloštar Ivanić („Glasnik Zagrebačke županije“ broj 04/18), uz suglasnost Ministarstva unutarnjih poslova (KLASA: 810 09/18-05/19, URBROJ: 511-543-21-01-19-4, od 21. siječnja 2019. godine), Općinsko vijeće Općine Kloštar Ivanić na 15. sjednici održanoj dana 31.01.2019. godine donijelo je Odluku o određivanju pravnih osoba od interesa za sustav civilne zaštite (KLASA: 810-01/18-01/05, URBROJ: 238/14-01-19-22, od 31.01.2019.god.).

Pravne osobe od interesa za sustav civilne zaštite u spašavanju stanovništva, materijalnih i

kulturnih dobara Općine Kloštar Ivanić određuju se kako slijedi:

* CMB d.o.o.,
* Gradnja Lipovec d.o.o.,
* Kloštar Gradnja d.o.o.,
* Jakopović d.o.o.,
* Mlin i pekare Sisak,
* Centar ST d.o.o.,
* Lovačko društvo “Srndać” Kloštar Ivanić,
* Izviđači “KLOŠTARSKI SKAUTI”,
* Streljačka družina “Lipovec”.

U slučaju mobilizacije pravnih osoba od interesa za sustav civilne zaštite, Općina će pravnim osobama podmiriti stvarno nastale troškove djelovanja ljudskih snaga i materijalnih resursa u provedbi mjera i aktivnosti civilne zaštite, a isto će se regulirati sporazumom.

Po usvajanju Procjene rizika od velikih nesreća 2021.god., Općinsko vijeće Općine Kloštar Ivanić odrediti će Odlukom nove pravne osobe od interesa za sustav civilne zaštite, sukladno rezultatima Procjene rizika od velikih nesreća.

# 5. MJERE I AKTIVNOSTI U SUSTAVU CIVILNE ZAŠTITE

* **Građani u sustavu civilne zaštite**

Svaki građanin dužan je brinuti se za svoju osobnu sigurnost i zaštitu te provoditi mjere osobne i uzajamne zaštite i sudjelovati u aktivnostima sustava civilne zaštite. Pod mjerama osobne i uzajamne zaštite podrazumijevaju se osobito: samopomoć i prva pomoć, premještanje osoba, zbrinjavanje djece, bolesnih i nemoćnih osoba i pripadnika drugih ranjivih skupina, kao i druge mjere civilne zaštite koje ne trpe odgodu, a koje se provode po nalogu nadležnog stožera civilne zaštite i povjerenika civilne zaštite, uključujući i prisilnu evakuaciju kao preventivnu mjeru koja se poduzima radi umanjivanja mogućih posljedica velike nesreće i katastrofe. Osoba koja je u slučaju velike nesreće i katastrofe nastradala dužna se prijaviti nadležnom tijelu Općine koje vodi evidenciju stradalih osoba radi ostvarivanja prava na pomoć (materijalnu, financijsku, privremeni smještaj, organiziranu prehranu i slično).

Mjere civilne zaštite su jednokratni postupci i zadaće koje provode svi sudionici u sustavu civilne zaštite na svim razinama radi spašavanja života i zdravlja građana, materijalnih i kulturnih dobara i okoliša, i to: uzbunjivanje i obavješćivanje, evakuacija, zbrinjavanje, sklanjanje, spašavanje, prva pomoć, kemijsko – biološko – radiološko - nuklearna zaštita (KBRN zaštita), asanacija (humana, animalna, asanacija terena), zaštita životinja i namirnica životinjskog porijekla te zaštita bilja i namirnica biljnog porijekla.

Edukacija i jačanje svijesti stanovnika Općine u području civilne zaštite - u pravcu postizanja pravilnog postupanja i smanjenja šteta konstantno će se educirati stanovništvo na sljedeći način:

* provođenjem informiranja građana putem sredstava javnog informiranja,
* provođenjem informiranja građana kroz rad mjesnih odbora i drugih institucija,
* prema postojećem kalendaru obilježavanje svih datuma od značaja za civilnu zaštitu (Dan civilne zaštite Republike Hrvatske→01. ožujka; Dan europskog broja 112→11. veljače i Međunarodni dan smanjenja rizika od katastrofa→13. listopada),
* prezentacije rada redovnih snaga civilne zaštite putem vježbi civilne zaštite Općine, prema Planu vježbi civilne zaštite.
* **Uzbunjivanje i obavješćivanje**

Uzbunjivanje stanovništva provodit će se sukladno Pravilniku o postupku uzbunjivanja stanovništva („Narodne Novine“ broj 69/16). Odluku o uzbunjivanju stanovništva putem sirena, oglašavanjem znaka neposredne opasnosti ili upozorenja na nadolazeću opasnost, s priopćenjem za stanovništvo donosi izvršno tijelo Općine, a u slučaju njegove odsutnosti ili spriječenosti načelnik Stožera civilne zaštite Općine.

Odluka o uzbunjivanju stanovništva donosi se na temelju informacija ranog upozoravanja institucija iz javnog sektora u sklopu propisanog djelokruga u području meteorologije, hidrologije i obrane od poplava, ionizirajućeg zračenja, inspekcijske službe i institucija koje provode znanstvena istraživanja, informacija o neposrednoj opasnosti od nastanka nesreće koje prikupljaju operateri postrojenja s opasnim tvarima, hidroakumulacija i vatrogastvo i informacije koje prikupljaju Ministarstvo obrane i Ministarstvo unutarnjih poslova.

Odluka o uzbunjivanju stanovništva s priopćenjem za stanovništvo upućuje se Županijskom centru 112, telefonskim pozivom na broj 112.

Pravne osobe – operateri dužni su uspostaviti i održavati sustav uzbunjivanja u perimetru stvarnih rizika za građane i to:

* pravne osobe koje se bave djelatnošću koja svojom naravi može ugroziti život i zdravlje građana, materijalna i kulturna dobra i okoliš, a koje koriste velike količine opasnih tvari propisane posebnim propisima na području zaštite okoliša te su dužne izrađivati izvješća o sigurnosti,
* pravne osobe koje su vlasnici ili upravljaju akumulacijama vode i vodnim kanalima za proizvodnju električne energije i opskrbu vodom,
* pravne osobe koje se bave djelatnošću koja svojom naravi može ugroziti život i zdravlje građana, materijalnih i kulturnih dobara i okoliša, a posluju unutar industrijske zone koja je prema aktima središnjeg tijela državne uprave nadležnog za zaštitu okoliša ugrožena domino efektom.

Vlasnici i korisnici objekata u kojima se okuplja ili istodobno boravi više od 250 osoba te odgojne, obrazovne, zdravstvene i druge ustanove, sportske dvorane, stadioni, proizvodni prostori i slično, u kojima se zbog buke ili akustičke izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja Županijskog centra 112 o vrsti opasnosti i mjerama za zaštitu koje je potrebno poduzeti.

* **Područje prostornog uređenja uređeno je:**
* Zakonom o sustavu civilne zaštite („Narodne Novine“ broj 82/15, 118/18, 31/20) definirani su Zahtjevi sustava civilne zaštite u području prostornog uređenja i oni znače preventivne aktivnosti i mjera koje moraju sadržavati dokumenti prostornog uređenja Općine,
* člankom 49., stavkom 2. Zakona o sustavu civilne zaštite („Narodne Novine“ broj 82/15, 118/18, 31/20) propisano je da će Ministar donijeti pravilnik o mjerama civilne zaštite u prostornom planiranju, s obzirom na to da navedeni Pravilnik nije donesen, mjere civilne zaštite u prostornom planiranju nisu definirane u Procjeni rizika od velikih nesreća za Općinu Kloštar Ivanić te kao takve nije moguće uvrstiti u dokumente prostornog uređenja Općine,
* Odluka o donošenje pročišćenog teksta odredbi za provođenje i grafičkog dijela Prostornog plana uređenja općine Kloštar Ivanić (KLASA: 350-02/15-01/07, URBROJ: 238/14-01/01-16-90, Kloštar Ivanić, 09.12.2016.god.)
* Prostorni plan uređenja Općine Kloštar Ivanić (“Glasnik Zagrebačke županije”, broj 19/05, 01/09, 26/12,021/14, i 27/16)

# 6. FINANCIRANJE SUSTAVA CIVILNE ZAŠTITE

Temeljem članka 72. stavaka 1. i 2. Zakona o sustavu civilne zaštite („Narodne Novine“, broj 82/15, 118/18, 31/20) Proračunom Općine osiguravaju se financijska sredstva za pozivanje, raspoređivanje, popunu, opremanje, osposobljavanje, uvježbavanje, aktiviranje, mobiliziranje i djelovanje operativnih snaga sustava civilne zaštite sukladno ovim Smjernicama i Godišnjim planom razvoja sustava civilne zaštite Općine.

U Proračunu Općine osiguravaju se financijska sredstva za izvršavanje mjera i aktivnosti u sustavu civilne zaštite. Financiranjem sustava civilne zaštite potrebno je postići racionalno, funkcionalno i učinkovito djelovanje sustava civilne zaštite.

Slijedom navedenoga potrebno je osigurati financijska sredstva za:

* Stožer civilne zaštite Općine Kloštar Ivanić,
* operativne snage vatrogastva,
* GDCK Ivanić - Grad,
* HGSS - Stanicu Zagreb,
* udruge građana,
* povjerenike civilne zaštite i njihove zamjenike (osposobljavanje i opremanje),
* naknadu mobiliziranim povjerenicima civilne zaštite i njihovim zamjenicima,
* naknadu troškova pravnim osobama od interesa za sustav civilne zaštite,
* naknadu za privremeno oduzete pokretnine radi provedbe mjera civilne zaštite.

# 7. ZAKLJUČAK

Sustav civilne zaštite je oblik pripremanja i sudjelovanja sudionika civilne zaštite u reagiranju u slučaju izbijanja velike nesreće i/ili katastrofe i otklanjanju mogućih uzoraka te posljedica istih.

Općina u okviru svojih prava i obveza utvrđenih Ustavom i zakonom, uređuje, planira, organizira, financira i provodi civilnu zaštitu.Dobra suradnja svih operativnih snaga sustava civilne zaštite bitna je za uspješno djelovanje u velikim nesrećama i katastrofama, a doprinosi i racionalnom trošenju financijskih sredstava iz proračuna.

Stanje izrađenosti dokumenata iz područja sustava civilne zaštite je zadovoljavajuće. Usvajanjem Procjene rizika od velikih nesreća dati je temelj za donošenje svih akata sukladno važećim zakonskim i podzakonskim propisima.

KLASA: 810-03/20-01/03

URBROJ: 238/14-01-20-6

Kloštar Ivanić, 10.12.2020.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Krešimir Bunjevac